صبَّح أزميلي : تعرفش إه حوار تعويم الجونيه اللي بيتكلموا عنه ده ؟! أفدنا أفادك الله
احنا - المفروض - في مصر بنتبع سياسة اسمها "تثبيت سعر الصرف" ومعناها أن الدولة هي اللي بتحدد أسعار العملات ، النظام دا متبع في الصين مثلًا ، من توابع النظام دا أن لازم يبقى في فارق بين سعر الصرف "السوقي" اللي هو الحقيقي ، وبين سعر البنك المركزي ، ودا بيفرض على البنك المركزي يوفر دولارات للبنوك في حالة العجز ، أو يسحب منها في حالة الفائض - والعياذ بالله من كلمة فائض - ولكن في حالة الدول الضعيفة ، ذات البنوك المركزية الفكسانة ، فالسوق السوداء بتلعب ألعابها الدنيئة والكلام دا.  لكن في الصين مثلًا ، الدولار بـ 6 يوان ، كسعر صرف ثابت متحدد من البنك المركزي ، وعندهم احتياطي 3.2 تريليون دولار كاحتياطي نقدي ، فطبعًا سعر صرف مستقر فحت ، على عكسنا. التعويم معناه أن البنك المركزي يفكه من الحوار دا خالص بقى ، ويسيب السوق يتحكم في سعر العملة ، موجودة يبقى سعرها منخفض ، نادرة يبقى سعرها مرتفع ، ودا معناها أن الدولار بكرة يبقى بكذا وبعده يبقى بكذا ، والبنك المركزي مالوش دعوة بقى ، وهكذا.  وعمومًا اللي محتفظ بأي جنيه زيادة عن تعاملاته السائلة يبقى كأنه جاب نار وولع في فلوسه في الأيام دي.  وربنا يستر.